Priekšlikums Padomes lēmums, ar ko nosaka Kopienas nostāju Ziemeļaustrumu Atlantijas zvejniecības komisijā /* COM/2009/0484 galīgā redakcija */





[pic] | EIROPAS KOPIENU KOMISIJA | Briselē, 21.9.2009 COM(2009) 484 galīgā redakcija Priekšlikums PADOMES LĒMUMS, ar ko nosaka Kopienas nostāju Ziemeļaustrumu Atlantijas zvejniecības komisijā PASKAIDROJUMA RAKSTS Saskaņā ar EK līguma 300. panta 2. punkta otro daļu lēmums par nostāju, kura Kopienas vārdā paužama reģionālajās zvejniecības pārvaldības organizācijās, kad tām jāpieņem lēmumi ar juridiskām sekām, izņemot šo organizāciju institucionālo sistēmu papildinošos vai grozošos lēmumus, jāpieņem Padomei ar kvalificētu balsu vairākumu, pamatojoties uz Komisijas priekšlikumu. Ņemot vērā šo pienākumu, kā arī līdzīgus Padomes lēmumus un Eiropas Komisijas priekšlikumus saistībā ar citām reģionālām zivsaimniecības pārvaldības organizācijām, Eiropas Komisija iesniedz šo lēmuma priekšlikumu, lai noteiktu Kopienas nostāju Ziemeļaustrumu Atlantijas zvejniecības komisijā. Konsekvences labad šajā priekšlikumā ievērota tā pati pieeja, kas attiecībā uz citām reģionālajām zvejniecības pārvaldības organizācijām. Priekšlikums PADOMES LĒMUMS, ar ko nosaka Kopienas nostāju Ziemeļaustrumu Atlantijas zvejniecības komisijā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu saistībā ar 300. panta 2. punkta otro daļu, ņemot vērā Komisijas priekšlikumu, tā kā: (1) EK līguma 33. pants saistībā ar tā 32. pantu paredz, ka viens no kopējās zivsaimniecības politikas mērķiem ir nodrošināt piedāvājuma pieejamību. Regulā (EK) Nr. 2371/2002[1] noteikts, ka Kopiena, veicot pasākumus, kas paredzēti, lai aizsargātu un saglabātu ūdeņu dzīvos resursus, īsteno piesardzīgu pieeju, lai nodrošinātu ilgtspējīgu šo resursu izmantošanu un samazinātu zvejas darbību ietekmi uz jūras ekosistēmām. Turklāt regula paredz, ka Kopienas mērķis ir pakāpeniski ieviest uz ekosistēmu orientētu pieeju zivsaimniecības pārvaldībā un veicināt efektīvas zvejas darbības ekonomiski stabilā un konkurētspējīgā zvejniecības un akvakultūras nozarē, nodrošinot pietiekami augstu dzīves līmeni tiem, kas ir atkarīgi no zvejas darbībām, un ņemot vērā patērētāju intereses. (2) Ar Lēmumu 81/608/EEK[2] Eiropas Kopiena apstiprināja 1982. gada Konvenciju par turpmāko daudzpusējo sadarbību Ziemeļaustrumatlantijas zvejniecībā, kas tika grozīta 2005. gadā. Ar minēto konvenciju tika izveidota Ziemeļaustrumu Atlantijas zvejniecības komisija ( NEAFC ), kuras uzdevums ir attiecīgajā gadījumā sniegt ieteikumus par zvejas darbībām, ko veic ārpus apgabaliem, kas ir Līgumslēdzēju pušu jurisdikcijā, un kura var sniegt ieteikumus par zvejas darbībām, ko veic apgabalos, kas ir Līgumslēdzējas puses jurisdikcijā, ar mērķi nodrošināt ilgtermiņa aizsardzību un optimālu izmantošanu attiecībā uz zvejas resursiem Konvencijas apgabalos, nodrošinot ilgtspējīgus ekonomiskos, vides un sociālos ieguvumus. Šie ieteikumi var kļūt saistoši Kopienai. (3) Saskaņā ar EK līguma 300. panta 2. punkta otro daļu Kopienas nostāja struktūrās, kuras izveidotas ar reģionāliem zvejniecības nolīgumiem un kurām jāpieņem lēmumi ar juridiskām sekām (bet kas nemaina attiecīgajos nolīgumos noteikto institucionālo sistēmu), jāpieņem ar kvalificētu balsu vairākumu ar Padomes lēmumu, pamatojoties uz Komisijas priekšlikumu, IR NOLĒMUSI ŠĀDI. 1. pants Nostāja, kas Kopienas vārdā jāpieņem Ziemeļaustrumu Atlantijas zvejniecības komisijā, kad šī komisija ir aicināta pieņemt lēmumus ar juridiskām sekām, ir izklāstīta šā lēmuma pielikumā. 2. pants Padome, pamatojoties uz Komisijas priekšlikumu, vēlākais līdz Ziemeļaustrumu Atlantijas zvejniecības komisijas gadskārtējai sanāksmei 2014. gadā novērtē un vajadzības gadījumā pārskata šā lēmuma pielikumā noteikto Kopienas nostāju. Briselē, Padomes vārdā — priekšsēdētājs PIELIKUMS Kopienas nostāja Ziemeļaustrumu Atlantijas zvejniecības komisijā 1. PRINCIPI Saistībā ar NEAFC Eiropas Kopiena: a) rīkojas saskaņā ar Kopienas izvirzītajiem mērķiem kopējās zivsaimniecības politikas satvarā, jo īpaši īstenojot piesardzīgu pieeju, lai nodrošinātu NEAFC reglamentēto sugu ilgtspējīgu izmantošanu, veicinātu pakāpenisku uz ekosistēmu orientētas pieejas īstenošanu zvejniecības pārvaldībā un līdz minimumam samazinātu zvejas darbību ietekmi uz jūras ekosistēmām, kā arī veicinot ekonomiski stabilu un konkurētspējīgu Kopienas zvejniecību, nodrošinot pietiekami augstu dzīves līmeni tiem, kuri ir atkarīgi no zvejas darbībām, un ievērojot patērētāju intereses; b) nodrošina, ka NEAFC pasākumi ir saskaņā ar NEAFC konvencijas mērķiem; c) nodrošina, ka NEAFC pasākumi ir saskaņā ar starptautiskajiem tiesību aktiem un jo īpaši ar noteikumiem, kas paredzēti ANO Jūras tiesību konvencijā, ANO nolīgumā attiecībā uz transzonālo zivju krājumu un tālu migrējošo zivju krājumu saglabāšanu un pārvaldību un Nolīgumā, lai veicinātu starptautisko saglabāšanas un pārvaldības pasākumu ievērošanu uz tāljūrā esošiem zvejas kuģiem; d) veicina nostāju saskaņotību reģionālajās zvejniecības pārvaldības organizācijās; e) tiecas panākt sinerģiju ar politiku, kuru Kopiena zivsaimniecības nozarē īsteno divpusējās attiecībās ar trešām valstīm, un nodrošina saskaņotību ar ārējo attiecību politiku; f) nodrošina Kopienas starptautisko saistību ievērošanu. 2. Vadlīnijas Eiropas Kopiena attiecīgā gadījumā cenšas atbalstīt NEAFC šādu pasākumu pieņemšanā: a) aizsardzības un pārvaldības pasākumi attiecībā uz zvejas resursiem NEAFC pārvaldības apgabalā un, vajadzības gadījumā, NEAFC konvencijas apgabalā, pamatojoties uz labāko zinātnisko informāciju, kas ir pieejama, tostarp KPN un kvotas sugām, kuras reglamentē NEAFC . Vajadzības gadījumā, lai nepieļautu zvejas darbību pieaugumu, apsver īpašus pasākumus attiecībā uz pārzvejotiem krājumiem; b) aizsardzības pasākumu īstenošana attiecībā uz jutīgām jūras ekosistēmām NEAFC pārvaldības apgabalā atbilstīgi ANO Ģenerālās asamblejas rezolūcijām; c) uzraudzības, kontroles un pārraudzības pastiprināšana NEAFC pārvaldības apgabalā, lai veicinātu atbilstību NEAFC pasākumiem; d) pret NNN zvejas darbībām vērsto pasākumu pastiprināšana; e) kopēju pieeju izstrāde, sadarbojoties ar citām reģionālajām zvejniecības pārvaldības organizācijām, tostarp Ziemeļrietumu Atlantijas zvejniecības organizāciju, Ziemeļatlantijas laša aizsardzības organizāciju un Starptautisko Atlantijas tunzivju saglabāšanas komisiju; f) papildu tehniska rakstura pasākumi, pamatojoties uz Starptautiskās Jūras pētniecības padomes ieteikumiem; g) NEAFC turpmāka modernizācija pēc darbības pārskatīšanas. [1] OV L 358, 31.12.2002., 59. lpp. [2] OV L 227, 12.8.1981., 21. lpp.